SKRIFTLIG FORESPØRGSEL E-1673/99

af Horst Schnellhardt (PPE-DE) til Kommissionen

(22. september 1999)

Om: Forordning nr. 820/97 om indførelse af en ordning for identifikation og registrering af kvæg og om mærkning af oksekød og oksekødsprodukter.

I en forordning nr. 820/97(1) af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter vedtog Rådet (Landbrugsministrene) den obligatoriske mærkning af oksekød fra 1. januar 2000 i alle medlemsstater. Ifølge pressemeddelelser påtænker Kommissionen at afvige fra denne dato og ikke at indføre den obligatoriske mærkning i den i 1997 vedtagne form før år 2002.

Der rejser sig følgende spørgsmål i denne forbindelse:

1. Hvor langt er man nået i de forskellige medlemsstater med indførelse af oprindelsessikringsordningen?

2. Hvilke problemer opstår i forbindelse med gennemførelse af forordningen? I hvilke medlemsstater optræder disse problemer specifikt?

3. Fastholder Kommissionen i modsætning til pressemeddelelserne den 1. januar 2000 som frist for indførelse af den nye ordning for identifikation og registrering?

(1) EFT L 117 af 7.5.1997, s. 1.

Svar afgivet på Kommissionens vegne af Franz Fischler

(22. november 1999)

Ifølge artikel 19 i Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter(1) skal medlemsstaterne aflægge beretning til Kommissionen om gennemførelsen af mærkningsordningen for oksekød, og Kommissionen skal udarbejde en beretning til Rådet og Parlamentet om, hvor langt gennemførelsen af mærkningsordningen for oksekød er i de forskellige medlemsstater, ledsaget af forslag om fremtidige foranstaltninger.

En velfungerende obligatorisk mærkningsordning afhænger af, om metoden for identifikation og registrering af kvæg er fuldt operationel. Da Kommissionen udarbejdede rapporten, kom den til den konklusion, at alle medlemsstater undtagen én har hensigtsmæssige metoder for sporing af slagtekroppe tilbage til den sidste landbrugsvirksomhed. Det vil imidlertid ikke være muligt for mindst halvdelen af medlemsstaterne fra 1. januar 2000 at have kendskab til alle slagtede dyr, deres fødested og alle de steder eller lande hvor de har opholdt sig i levende live, især fordi bestemmelserne om en fuldstændig redegørelse for et dyrs bevægelser i form af et pas kun finder anvendelse på dyr født efter den 1. januar 1998.

Den 13. oktober 1999 vedtog Kommissionen formelt beretningen(2) og to forslag(3) om tidsplanen for den obligatoriske ordning for mærkning af oksekød og oksekødsprodukter i Fællesskabet. Begge forslag tager udgangspunkt i EF-traktatens artikel 152 (tidl. artikel 129) om folkesundhed.

Formålet med det første forslag er at erstatte den nuværende rådsforordning (EF) nr. 820/97 og at fastsætte de generelle bestemmelser for indførelse af en obligatorisk mærkningsordning i to faser. Første fase, der træder i kraft en måned efter vedtagelsen af forordningen, indeholder bestemmelser om, at let tilgængelige oplysninger om slagtestedet obligatorisk skal anføres på mærket. Fra den 1. januar 2003 skal oksekødsmærket også indeholde præcise oplysninger om det sted, hvor dyret var født og opdrættet.

Da det kræver tid at vedtage den første forordning i henhold til den fælles beslutningsprocedure, er der stillet forslag om endnu en forordning. Denne ændringsforordning forlænger bestemmelserne i den nuværende rådsforordning (EF) nr. 820/97, der danner juridisk grundlag for frivillig mærkning indtil den 1. januar 2000. Forlængelsen vil dog kun være gældende indtil det første forslag vedtages, dvs. senest 1. januar 2001.

(1) EFT L 117 af 7.5.1997.

(2) COM(1999) 486 endel. udg.

(3) COM(1999) 487.